Dis amptelik – Positief
Positief	Sommer net stories	 Augustus 20, 2019 Januarie 29, 2020 2 Minutes
Ek is oud.
Saterdag het ons gaan Krone kyk. Ek het al in Desember laas jaar die kaartjies gekoop en het soos ‘n kind uitgesien, want laas jaar het ons te lank gewag, so ons het dit gemis. Dis wraggies ‘n lekker saamsing jol en die beste kaartjies om te hê, is die goedkoopste, staan teen-aan die verhoog, kan sing en dans nes ons wil en so elke nou en dan vat ‘n kunstenaar aan jou hand.
Daar is sommer ‘n klompie bekende name wat optree, Kurt Darren, Ilanie May, Juanita du Plessis, Snotkop, Refentse, Nicolis Louw en nog baie ander. My sussie en ek was al by 4 van die 6 Krone (sy was by 5) en dis rerig pret. ‘n Mengels van Afrikaanse en Engelse musiek, met die woorde wat op die skerm flits, sodat mense kan saamsing.
Daar aangekom, het my sussie reeds bier gekoop en ons gaan soek ‘n plek waar ons mooi sal kan sien. Die verhoog by die Menlyn Sun Arena is hoër as wat dit by Carnival city was, so mens moet heel voor staan as jy aan ‘n bekende se hand wil vat. Ek drink net so een slukkie bier en bekyk toe die plastiekglas van onder af, daar is so swart knoppie en natuurlik dink ek die glasie word dan verlig. Nie links nie, druk ek die knoppie en die bier spuit oor my skoene en al die mense om ons se skoene uit. En die show het nog nie eers begin nie. Ek gaan soek toe maar iemand met ‘n mop en bied plegtig verskoning aan al die omstaanders.
Daar word heerlik gesing en gedans, maar na so tydjie kom ek agter dat as ek nie die woorde ken nie, la-la ek maar liewer, want ek kan nie meer die woorde op die bord sien nie.
Van die mense wat rondom ons staan is jonk (so oud soos my kinders) en hulle juig luidkeels wanneer Elandrè of Dirk van der Westhuizen optree, hierdie kinders weet nie eers wie die oorspronklike kunstenaars van liedjies was nie, maar sing nogtans heerlik saam.
Die erekunstenaar is Anton Goosen, want hierdie tipe shows kies mos elke jaar iemand om te vereer. Nou ja, ek onthou nog vir Anton as ‘n jong kusnstenaar en hy is nou oud en grys. Selfs die ander klomp wys ook maar hulle ouderdom, wanneer mens hulle van naby sien, is die plooie baie duidelik. Hulle is ook nie meer die wat skud en skop nie, los dit eerder vir die dansers en die jonger garde oor.
Sondag-oggend kan ek nie roer uit die bed nie. My kuite maak krampe en my arms kan my ook nie lig van die bed af nie. My keel is hees en my kop seer van 4 biere, verder ruik my klere asof ek in ‘n shebeen geslaap het. Volgende jaar koop ek die dvd en neurie net saam en wieg so effens in my eie sitkamer.
Gepubliseer Augustus 20, 2019 Januarie 29, 2020
Previous Post Die tagtigs
Next Post Dis ek
18 thoughts on “Dis amptelik”
Augustus 20, 2019 om 7:12 vm
😂😂😂😂 Jy rock steeds, Positief!
Augustus 20, 2019 om 7:17 vm
Net bietjie stadiger as voorheen
Augustus 20, 2019 om 7:21 vm
Bêre ń paar moves vir ons strand kuiers Desember.
Augustus 20, 2019 om 8:12 vm
Oeee lekkerrr! Wat is ‘n bietjie kleertjies waarop bier gemors het nou? 😁 Water en seep is wonderlik. So bly jy het dit geniet.
Augustus 20, 2019 om 8:20 vm
Ag nee wat!! Jy is gn stuk oud nie….DIt klink of dit nogtans steeds’n lekker fees was!
Augustus 20, 2019 om 11:45 vm
😀 Dit klink darem asof jy dit geniet het – dis nou voordat die pyne toegeslaan het.
Augustus 20, 2019 om 2:09 nm
Augustus 21, 2019 om 1:09 nm
Positief hoe oud is jy nou?
Augustus 22, 2019 om 5:34 vm
Ek moes die sakrekenaar uithaal lol, 47
Augustus 22, 2019 om 6:00 vm
Nog bloedjonk jy. Gewonder toe ek jou en jou dogter saam gesien het wie is ma faar.
Augustus 22, 2019 om 6:05 vm
My lyf voel nie meer bloedjonk nie.
Augustus 20, 2019 om 4:07 nm
Oulik, jy gaan dit mis. Gaan liewer weer, moenie die knoppie druk nie …
Augustus 20, 2019 om 4:35 nm
Ek kan net lag. Ekself voel so. En die geraas pla my, en die mense wat aan my stoot pla my. Ek is self oud en klaar.
Augustus 20, 2019 om 4:39 nm
Hahaha, dis classic!! Dankie vd deel
Augustus 20, 2019 om 5:13 nm
Bwahahahahaaa…skerp soos altyd! (Ai, ek het ook my hande vol met julle bloedjong bloggers wat julle verbeel julle is oud…)
Augustus 21, 2019 om 7:46 vm
Eintlik is ons nie een oud nie, want ons is jonk van gees. Net jammer die lyf wil dit nie altyd so verstaan nie
Augustus 21, 2019 om 11:45 vm
Hehe, die skrif is soms op die mees onverwagte tye, aan die muur!
Augustus 21, 2019 om 1:08 nm
My seun, dogter, hulle gades en twee van my kleinkinders was ook daar. Hulle vertel toe van die vrou en haar bier 😂😂😂 ok net ‘n grappie. Hulle sê ook Anton het werklik oud geword.